送京西提點刑獄張駕部
作者：歐陽修
朝代：宋

paragraphs: 太華之松千歲肯，嘗聞其下多茯苓。
地靈山秀草木異，往往變化爲人形。
神仙不欲世人採，覆以雲氣常冥冥。
臺郎何年得真訣，服餌既久毛骨清。
汝陽昔見今十載，丹顔益少方瞳明。
郡齋政成罇俎樂，高談日接無俗情。
詔書忽下襃美績，使車朝出行屬城。
職清事簡稱雅意，蠹書古篋晨裝輕。
洛陽花色笑春日，錦衣晝歸閭里驚。
自云就欲謝官去，烏紗白髮西臺卿。
他年我亦老嵩少，願乞仙粒分餘馨。